Alþjóðaheilbrigðisstofnunin varar við því að mun fleiri muni deyja úr COVID-19 á þessu ári en í fyrra ef svo fer fram sem horfir. Tæplega 162 milljónir hafa greinst með COVID-19 frá upphafi faraldursins og 3,35 milljónir manna hafa dáið úr sjúkdómnum svo staðfest sé, en talið er næsta víst að fjöldinn sé stórlega vanmetinn í báðum tilfellum.
Samkvæmt gögnum tölfræðivefsins Worldometers voru um 1.850.000 dauðsföll rakin til COVID-19 í heiminum allt árið 2020 en þau eru orðin um 1.500.000 það sem af er þessu ári. Þyngst vega þar Bandaríkin og Brasilía, þar sem sóttin geisaði af miklum þunga á fyrstu mánuðum ársins, og svo Indland, þar sem þúsundir hafa dáið úr sjúkdómnum á degi hverjum um nokkurra vikna skeið. Tedros Adhanom Ghebreyesus, forstjóri Alþjóðaheilbrigðisstofnunarinnar, hvatti til þess í gær að ríkar þjóðir bíði með að bólusetja börn og ungmenni gegn kórónaveirunni og gefi þess í stað umframbirgðir sínar af bóluefni til COVAX-samstarfsins og þjóða, sem minna mega sín efnahagslega. Hann hefur áður bent á að til lengri tíma litið sé þetta mun skilvirkari leið til að vernda alla gegn þessum vágesti, líka ríku þjóðirnar. Ástæðan er sú að líkurnar á stökkbreytingum veirunnar sem valdið geta nýjum og illviðráðanlegum bylgjum farsóttarinnar aukast eftir því sem veiran fær að leika lengur lausum hala í fjölmennum og fátækum ríkjum heims.